  Майя Бывальцева Полициез ӧтён кнопкаос Удмуртиысь ваньмаз школаосын ӧвӧл на, нош Эгра но Сьӧлта ёросъёсысь 17 дышетсконниосын коньдон ӧвӧлэн ваньзэ но кысӥзы. 17-тӥ куартолэзе журналистъёслы со сярысь вераз элькунысь дышетонъя но наукая министр Алексей Мирошниченко. «Милям кык сыӵе ёросъёс, кытын коньдон ӧвӧлэн со кнопкаос кысэмын. Зэмзэ ке, трос коньдон кулэ ӧвӧл, толэзяз сюрс манет котыр… Но коньдон тырмымтэен Эгра ёросысь 5 дышетсконниосын но Сьӧлта ёросысь 12 дышетсконниосын полициез ӧтён кнопкаос уг ужало. Со иворез мон Удмуртилэн тӧроезлы Александр Соловьёвлы вутто, угось коньдон трос ик кулэ ӧвӧл, мон чакламъя, со (кнопкаосты кысон - ред.) туж умойтэм», — вераз Алексей Мирошниченко. Министр ватсаз, полициез ӧтёнъя кнопкаос выль дышетскон арлы вань школаосын пуктэмын луозы. Александр Мирошниченколэн верамезъя, элькун кивалтэтлэн тӧроез Виктор Савельев куремъя, вань дышетсконниосы видеоэскерон сӧзнэтъёс пуктон уж мынэ. Соос 1 сюрс 300 школаосы, нылпи садъёсы, ватсаса тодон-валан сётонъя ужъюртъёсы пуктэмын луозы. Соосты ужатон понна коньдэтысь уксё арлы быдэ висъяськоз, туэ элькун бюджетын 17 миллион манет чакламын. Тегъёс: Дышетон Эгра Удмуртия пиналъёс школаос полиция Сьӧлта кышкыттэмлык  